text: Tysktalende blotter på Fanø
  05 maj 2016 kl. 17.58
  En tysktalende mand blottede sig torsdag eftermiddag for en kvinde i klitområdet ved Rindby Strand på Fanø. 
  Kvinden gik tur med sin hund, da en mand opsøgte hende. Han blottede sig for hende – og væltede kvinden om og lagde sig på hende.
  - Der var ikke tale om voldtægtsforsøg, så det drejer sig kun om blufærdighedskrænkelse, siger vagtchef Erik Lindholdt, Syd- og Sønderjyllands Politi, til TV SYD.
  Blotteren beskrives som 25-30 år, 180-185 cm høj med mørkt hår. Han var iført ternet skjorte og blå jeans.
  Oplysninger til politiet på telefon 1-1-4.
  